Lohja (uzņēmums)

thumb|250px|Virkalas kaļķa rūpnīca 14 gadus pēc slēgšanas
***Oy Lohja Ab*** bija Somijas daudznozaru uzņēmums, kura galvenā produkcija bija celtniecības materiāli. 1990. gadā tas apvienojās ar *[[Wärtsilä]]*, izveidojot uzņēmumu *[[Wärtsilä|Metra]]*.

## Vēsture
1897. gadā jūras kapteinis Karls Forstrēms (*Karl Forsström*) Virkalā uzbūvēja šahtveida cepli kaļķa dedzināšanai. Kaļķa iegūšanai izmantoja kaļķakmens atradnes Lohjas ezera krastā un salās. Blakus tam atradās Hivinkē—Hanko dzelzceļa līnija. 1907. gadā tika uzcelts rotējošais ceplis, kas pieckāršoja produkcijas apjomu. 1911. gadā sāka nomāt Titiri (*Tytyri*) kaļķakmens raktuves (līdz 1930. gadiem).

1914. gadā Peters Forstrēms (Karla Forstrēma dēls) dibināja kapitālsabiedrību ***Lohjan Kalkkitehdas Oy*** (*Lojo Kalkverk Ab*). 1919. gadā Virkalā tika sākta cementa ražošana un dibināts meitas uzņēmums *Lohjan Sähkö Oy*, kas nodrošināja elektroenerģijas piegādi no Mustio un Pinjaistenas spēkstacijām.

1924. gadā *Lohjan Kalkkitehdas* iegādājās Ojamo raktuves, kur kaļķakmens tika iegūts līdz 1965. gadam. 1927. gadā uzņēmums kļuva par publisku, un tā akcijas sāka kotēt Helsinku biržā.

1935. gadā tika izveidots uzņēmums *Oy Saseka Ab*, kas ražoja smilšu—kaļķa ķieģeļus; 1937. gadā Peters Forstrēms ieguva *Saseka* kapitāldaļu vairākumu. 1937. gadā *Lohjan Kalkkitehdas* ieguva kaļķakmens iegulas Sipo. 1939. gadā *Lohjan Kalkkitehdas* ieguva betona ražošanas uzņēmuma Oy Rudus Ab vairākuma kapitāldaļu.

1946. gadā kaļķakmens raktuves Titiri tika daļēji nopirktas un daļēji nomātas vēl uz 50 gadiem. Pēc diviem gadiem Titiri tika atklāta kaļķa rūpnīca. 1947. gadā *Lohjan Kalkkitehdas* iegādājās sūkņu ražotāju *Iskumetalli Oy*. 1949. gadā *Iskumetalli* sāka ražot *[[Luxor (uzņēmums)|Luxor]]* radioaparātus ar *Lohja* iegādātu licenci.

1958. gadā *Rudus* atvēra Somijā pirmo gatavās betona javas rūpnīcu Helsinkos. 1958. gadā *Iskumetalli* sāka ražot melnbaltos televizorus.
1961. gadā *Saseka* apvienojās ar *Lohjan Kalkkitehdas*. 1964. gadā uzņēmumi *Lohjan Sähkö Oy* un *Iskumetalli Oy* tika apvienoti ar *Lohjan Kalkkitehdas*.

1971. gadā *Lohja* iegādājās uzņēmumu *Lahden Betoni Oy*, kas ražoja betona izstrādājumus. 1971. gadā *Iskumetalli Oy* rūpnīca tika nosaukta par *[[Finlux]]*, un nākamajā gadā sāka ražot krāsu televizorus ar *Finlux* zīmolu.
1972. gadā tika iegādāts betona pāļu un elementu ražotājs *Betonila Oy*, kā arī betona agregātu ražotājs *Betonisora Oy*.
1975. gadā *Lohjan Kalkkitehdas* tika pārdēvēts par ***Oy Lohja Ab***. 1975. gadā Helsinku piepilsētā Vuosāri sāka ražot *Solifer* ceļojumu autopiekabes. 1977. gadā *Lohja* no *Instrumentarium Oy* nopirka pētniecisko projektu, kas saistīts ar elektroluminiscences displejiem, un tos sāka ražot *Finlux*. 1979. gadā *Lohja* iegādājās televizoru ražotāju *Asa Radio Oy*, kā arī vairākuma kapitāldaļas uzņēmumā *Oy Kafi Ab*, kas ražo ceļojumu autopiekabes.

1981. gadā *Lohja* iegādājās tintes ražotāju *Oy Winter Ab*. 1984. gadā ASV tika iegādāts betona javas ražotājs *Southern Ready Mix Inc.*. 1984. gadā tika dibināts uzņēmums *Lohja Microelectronics*, lai attīstītu un ražotu elektroluminiscences displejus. 1988. gadā *Lohja* Zviedrijā iegādājās ceļojumu autopiekabju ražotāju *Polar & Sävsjö*. 1989. gadā ASV tika dibināts uzņēmums *Southern Prestressed Inc.*, kas iegādājās desmit betona izstrādājumu rūpnīcas no uzņēmuma *Florida Mining and Materials Inc.*.

1989. gadā tika paziņots plāns par *Oy Lohja Ab* apvienošanos ar Oy Wärtsilä Ab. Pēc priviliģēto akciju izlaišanas *Lohja* kļuva par *Wärtsilä* lielāko akciju turētāju. 1990. gada decembrī *Wärtsilä* un *Lohja* apvienojās ar nosaukumu ***[[Wärtsilä|Metra Oy Ab]]***.

Pēc apvienošanās *Metra* pamazām atteicās no visām bijušās *Lohja* nozarēm. Celtniecības materiālu ražošana tika nodota *[[Partek]]*, kaļķa ieguve beigās nonāca *[[Nordkalk]]* rīcībā, betona nozare nonāca *[[Rudus]]* pārziņā. *Finlux* elektroluminiscences displeju ražotne tika pārdota *[[Planar Systems]]*, bet televizoru ražotnes — *[[Nokia]]*. *Lohja Microelectronics* kļuva neatkarīgs uzņēmums ar nosaukumu *[[Elcoteq]]*. Treileru bizness *Lohja Caravans* tika pārdots investīciju uzņēmumam *CapMan*.

## Ārējās saites
* ''Lohja'' vēsture ''Wärtsilä'' mājaslapā